*Smilin' Through*
***Hymyillen läpi elämän*** (engl. *Smilin’ Through*; kirjoitusasuina myös *Smiling Through* ja *Smilin’ Thru*) on vuonna 1922 ensi-iltansa saanut Sidney Franklinin ohjaama yhdysvaltalainen draamaelokuva, jonka pääosissa ovat Norma Talmadge, Harrison Ford ja Wyndham Standing. Talmadgella ja Fordilla on elokuvassa kaksoisroolit.

*Hymyillen läpi elämän* perustuu Jane Cowlin ja Jane Murfinin suosittuun näytelmään *Smilin’ Through* (1919), jonka pohjalta ohjaaja Franklin ja James Ashmore Creelman sovittivat elokuvan käsikirjoituksen. Cowl ja Murfin kirjoittivat näytelmänsä salanimellä Alan Langdon Martin, joka esiintyy myös elokuvan alkuteksteissä. *Hymyillen läpi elämän* tuottajina olivat Talmadge ja Joseph Schenck, ja tuotantoyhtiönä Norma Talmadge Film Corporation.

Juoni
-----

**Varoitus:  Seuraava kirjoitus paljastaa yksityiskohtia juonesta.**
John Cateret (Wyndham Standing) on irlantilainen aristokraatti, joka on kihloissa kauniin Moonyeen Claren (Norma Talmadge) kanssa. Hääpäivänä entinen kosija Jeremiah Wayne (Harrison Ford) murhaa Moonyeenin mustasukkaisuuden sokaisemana. Cateretista tulee katkera vanha mies, jonka elämän ainoana valona on hänen sisarentyttärensä Kathleen Dungannon (Talmadge), joka näyttää häkellyttävän paljon Moonyeenilta. Kun Kathleen täyttää 21 vuotta, hän ilmoittaa aikomuksistaan avioitua liikemies Kenneth Waynen (Harrison Ford) kanssa. Cateret järkyttyy saadessaan tietää, että Kathleenin kosija on hänen todellisen rakkautensa, Moonyeenin, murhaajan poika. Hän kieltää Kathleenia tapaamasta Kennethiä, joka sodan syttyessä värväytyy armeijaan. Kun syyllisyys alkaa kalvaa Cateretia, Moonyeenin henki vierailee hänen luonaan. Moonyeen vakuuttaa Cateretin saattamaan nuoret rakastavaiset jälleen yhteen. Kun Kenneth haavoittuu taistelussa, se voi olla jo liian myöhäistä.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Norma Talmadge  | … |  Moonyeen Clare / Kathleen Dungannon
  |
|  Harrison Ford  | … |  Kenneth Wayne / Jeremiah Wayne
  |
|  Wyndham Standing  | … |  John Carteret
  |
|  Alec B. Francis  | … |  tohtori Owen
  |
|  Glenn Hunter  | … |  Willie Ainsley
  |
|  Grace Griswold  | … |  Ellen
  |
|  Miriam Battista  | … |  Pikku-Mary, Moonyeenin sisar
  |
|  Gene Lockhart  | … |  kylän kirkkoherra (nimellä Eugene Lockhart)
  |

Tuotanto
--------

Wyndham Standing, Norma Talmadge ja Alec B. Francis elokuvan kohtauksessa
Jane Cowlin ja Jane Murfinin näytelmä *Smilin’ Through* sai ensi-iltansa Broadwayn Broadhurstin teatterissa 30. joulukuuta 1919. Näytelmää esitettiin 175 kertaa, ja sen viimeinen esitys esitettiin toukokuussa 1920. Jane Cowl näytteli myös näytelmänsä pääroolin Broadwaylla. Tuottaja Joseph Schenck osti näytelmän elokuvaoikeudet 75 000 dollarilla, joka oli valtava summa tuohon aikaan. Vuoden 2015 dollareissa summa on lähes 908 000 dollaria inflaatio huomioon otettuna. *Hymyillen läpi elämän* -elokuvassa Gene Lockhart tekee ensiesiintymisensä elokuvissa.

Jane Cowlin ja Jane Murfinin näytelmä filmatisoitiin vuoden 1922 elokuvasovituksen jälkeen vielä kahdesti. Molemmat elokuvat tuotti Metro-Goldwyn-Mayer. Vuoden 1932 elokuvasovituksen, *Sydämen voiton*, ohjasi Sidney Franklin, ja sen pääosissa ovat Norma Shearer, Fredric March ja Leslie Howard. Vuoden 1941 elokuvasovitus on nimeltään *Kerran elämässä*, ja sen ohjaajana oli Frank Borzage. *Kerran elämässä* -elokuvan pääosia näyttelevät Jeanette MacDonald, Gene Raymond ja Brian Aherne.

Julkaisu ja vastaanotto
-----------------------

*Hymyillen läpi elämän* sai ensi-iltansa Yhdysvalloissa 13. helmikuuta 1922. Suomessa elokuva sai teatteriensi-iltansa 21. lokakuuta 1923. First National Pictures vastasi elokuvan teatterilevityksestä Yhdysvalloissa. Ilmestyessään elokuva oli suuri arvostelu- ja yleisömenestys. Elokuva tuotti noin miljoonan dollarin lipputulot Yhdysvalloissa. *Hymyillen läpi elämän* on Talmadgen tunnetuimpia elokuvia. Elokuva julkaistiin DVD:nä 7. heinäkuuta 2015. Elokuvan kopiota säilytetään myös Yhdysvaltain kongressin kirjaston elokuva-arkistossa.

Lähteet
-------

1. 1 2 3 4 5 6 7  Smilin’ Through *silentera.com*. Silentera.com. Viitattu 6.7.2015. (englanniksi)
2. 1 2 3  Smilin' Through (1922) *elonet.fi*. Elonet.fi. Viitattu 6.7.2015. (suomeksi)
3. 1 2 3 4  Smilin' Through (1922) *web.stanford.edu*. Stanford.edu. Viitattu 6.7.2015. (englanniksi)
4. 1 2 3  Smilin' Through *ibdb.com*. IBDB.com. Viitattu 6.7.2015. (englanniksi)
5. 1 2  Smilin' Through (1922) *allmovie.com*. Allmovie.com. Viitattu 6.7.2015. (englanniksi)
6. ↑  $75,000 in 1921 → $907,778.35 in 2015 *in2013dollars.com*. In2013dollars.com. Viitattu 6.7.2015. (englanniksi)
7. 1 2 3 4 5 6 7  Smilin' Through (1922) (Silent) *oldies.com*. Oldies.com. Viitattu 6.7.2015. (englanniksi)
8. ↑  SMILIN' THROUGH(1922) *tcm.com*. TCM.com. Viitattu 6.7.2015. (englanniksi)
9. ↑  The All-Time Best Sellers *archive.org*. Archive.org. Viitattu 6.7.2015. (englanniksi)

Aiheesta muualla
----------------

* *Hymyillen läpi elämän* Internet Movie Databasessa. (englanniksi)
* *Hymyillen läpi elämän* Elonetissä.
* *Hymyillen läpi elämän* AllMoviessa. (englanniksi)
* *Hymyillen läpi elämän* Silent Eran sivuilla (englanniksi)
* *Hymyillen läpi elämän* TCM Movie Databasessa (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Hymyillen läpi elämän**.